ส่วนที่ 1

ข้อมูลสรุป (Executive Summary)

บริษัท สยามแก๊ส แอนด์ ปิโตรเคมีคัลส์ จำกัด (มหาชน) (“บริษัท” หรือ “SGP”) เดิมชื่อบริษัท
วีเอสพีพี ดีเวลลอปเมนท์ จำกัด จดทะเบียนก่อตั้งบริษัทขึ้นเมื่อวันที่ 17 มกราคม 2544
ด้วยทุนจดทะเบียนแรกเริ่ม 500,000 บาท เพื่อประกอบธุรกิจค้าก๊าซปิโตรเลียมเหลว (“ก๊าซ
LPG”) ภายใต้เครื่องหมายการค้า “สยามแก๊ส”
ซึ่งบริษัทได้รับอนุญาตให้เป็นตัวแทนค้าต่างของบริษัท อุตสาหกรรมแก๊สสยาม จำกัด (“SGI”)
ซึ่งเป็นผู้ค้าน้ำมันตามมาตรา 7 แห่งพระราชบัญญัติการค้าน้ำมันเชื้อเพลิง พ.ศ.2543
โดยบริษัทเริ่มประกอบธุรกิจจากธุรกิจสถานีบริการก๊าซ LPG
ก่อนที่จะขยายการประกอบธุรกิจไปสู่การประกอบธุรกิจโรงบรรจุก๊าซ LPG

บริษัทได้ปรับโครงสร้างทางธุรกิจของบริษัท โดยการขยายขอบเขตการประกอบธุรกิจไปสู่การค้าก๊าซ
LPG และผลิตภัณฑ์ปิโตรเลียมประเภทอื่น รวมทั้งธุรกิจอื่นที่เกี่ยวข้อง เช่น
การขนส่งผลิตภัณฑ์ปิโตรเลียมทั้งทางรถยนต์และทางเรือ ด้วยการเข้าลงทุนในบริษัท ยูนิคแก๊ส แอนด์
ปิโตรเคมีคัลส์ จำกัด (มหาชน) (“UGP”) ซึ่งประกอบธุรกิจค้าก๊าซ LPG แอมโมเนีย
และผลิตภัณฑ์ปิโตรเคมีอื่น เมื่อวันที่ 27 ธันวาคม 2547 และลงทุนในบริษัท ลัคกี้ แคร์ริเออร์ จำกัด
(“LCR”) ซึ่งประกอบธุรกิจขนส่งน้ำมันและก๊าซ LPG ทางรถยนต์ เมื่อวันที่ 31 มีนาคม 2548
รวมทั้งการซื้อสินทรัพย์หลักที่ใช้ในการประกอบธุรกิจค้าก๊าซ LPG จาก SGI ได้แก่ ที่ดิน
สิทธิการเช่า อาคารและสิ่งปลูกสร้าง เครื่องมือ อุปกรณ์ ถังก๊าซ LPG คลังเก็บก๊าซ LPG
เครื่องหมายการค้า และสิทธิบัตร เป็นต้น เมื่อวันที่ 1 กันยายน 2548

ในปี 2548 บริษัทได้เปลี่ยนชื่อเป็นบริษัท สยามแก๊ส แอนด์ ปิโตรเคมีคัลส์ จำกัด (มหาชน)
และได้รับอนุญาตให้เป็นผู้ค้าน้ำมันตามาตรา 7 ทำให้บริษัทเป็นผู้ค้าน้ำมันตามมาตรา 7
ที่ประกอบธุรกิจค้าก๊าซปิโตรเลียมเหลว แอมโมเนียและผลิตภัณฑ์ปิโตรเคมีอื่น
ภายใต้เครื่องหมายการค้า “สยามแก๊ส” และ “ยูนิคแก๊ส” และประกอบธุรกิจขนส่งก๊าซ LPG
และผลิตภัณฑ์ปิโตรเลียมอื่น

ในปี 2551 บริษัทได้ขยายขอบเขตการดำเนินธุรกิจไปสู่การผลิตถังก๊าซ LPG
โดยบริษัทได้จัดตั้งบริษัท สยาม ควอลิตี้ สตีล จำกัด (“SQS”) ด้วยทุนจดทะเบียนจำนวน 70
ล้านบาท เพื่อซื้อสินทรัพย์ที่ใช้ในการประกอบธุรกิจผลิตและจำหน่ายถังก๊าซ LPG ของบริษัท
ถังเหล็กสากล จำกัด จากบริษัทบริหารสินทรัพย์ สุขุมวิท จำกัด
และได้ขยายขอบเขตการดำเนินธุรกิจไปสู่การผลิตและจำหน่ายเอทานอลโดยการลงทุนในหุ้นสามัญของบริษัท
สยาม เอทานอล เอ็กซ์ปอร์ท จำกัด (“SEEC”) จำนวน 28 ล้านหุ้น มูลค่าที่ตราไว้หุ้นละ 10 บาท
คิดเป็นร้อยละ 70 ของทุนจดทะเบียนและเรียกชำระแล้วของ SEEC

ปัจจุบัน บริษัทมีบริษัทย่อยในกลุ่มรวม 10 บริษัท แบ่งออกเป็นบริษัทที่บริษัทถือหุ้นโดยตรงจำนวน 4
บริษัท คือ บริษัท ยูนิคแก๊ส แอนด์ ปิโตรเคมีคัลส์ จำกัด (มหาชน) บริษัท ลัคกี้ แคร์ริเออร์ จำกัด
บริษัท สยาม ควอลิตี้ สตีล จำกัด บริษัท สยาม เอทานอล เอ็กซ์ปอร์ท จำกัด
และบริษัทที่บริษัทถือหุ้นทางอ้อมผ่านทางบริษัทย่อยของบริษัทอีกจำนวน 6 บริษัท คือ บริษัท ลัคกี้
มารีน จำกัด บริษัท เคมีคัลส์แก๊ส ขนส่ง จำกัด บริษัท ยูนิค มารีน จำกัด บริษัท ยูนิคแก๊สเทรดดิ้ง
จำกัด บริษัท ยูนิคแก๊ส อินเตอร์เนชั่นแนล จำกัด และบริษัท ยูนิคแก๊ส แคร์ริเออร์ จำกัด

ลักษณะการประกอบธุรกิจ

บริษัทและบริษัทย่อยประกอบธุรกิจพลังงานรวม 4 ประเภท ได้แก่ ก) ธุรกิจค้าก๊าซปิโตรเลียมเหลว
แอมโมเนียและผลิตภัณฑ์ปิโตรเคมีอื่น ข) ธุรกิจขนส่งก๊าซปิโตรเลียมเหลวและผลิตภัณฑ์ปิโตรเลียมอื่น
ค) ธุรกิจผลิตและจำหน่ายถังก๊าซปิโตรเลียมเหลว และ ง) ธุรกิจผลิตและจำหน่ายเอทานอล

1)  ธุรกิจการค้าก๊าซปิโตรเลียมเหลว แอมโมเนียและผลิตภัณฑ์ปิโตรเคมีอื่น

  บริษัทและ UGP ประกอบธุรกิจหลัก คือ ธุรกิจการค้าก๊าซปิโตรเลียมเหลว แอมโมเนีย
  และผลิตภัณฑ์ปิโตรเคมีอื่น ได้แก่ บิวเทน โพรเพน และโพรเพลแลนท์ เป็นต้น

1.  ผลิตภัณฑ์ก๊าซปิโตรเลียมเหลว

  บริษัทและ UGP เป็นผู้ค้าก๊าซ LPG ครบวงจร ภายใต้เครื่องหมายการค้า “สยามแก๊ส” และ
  “ยูนิคแก๊ส ซึ่งครอบคลุมถึงการจำหน่ายก๊าซ LPG ทั้งในลักษณะของถังบรรจุ (Cylinder)
  และถังบรรจุขนาดใหญ่ (Bulk) ไปยังลูกค้าทั้ง 3 ประเภท ได้แก่

1.  ลูกค้าที่นำก๊าซ LPG ไปใช้เป็นก๊าซหุงต้ม เช่น โรงบรรจุก๊าซ LPG ร้านค้าก๊าซ LPG
    และผู้ใช้ก๊าซหุงต้มในครัวเรือน

2.  ลูกค้าที่นำก๊าซ LPG ไปใช้เป็นเชื้อเพลิงในรถยนต์ เช่น สถานีบริการก๊าซ LPG
    และรถยนต์ที่ใช้ก๊าซ LPG เป็นเชื้อเพลิง ได้แก่ รถแท็กซี่ เป็นต้น

3.  ลูกค้าที่นำก๊าซ LPG ไปใช้ในด้านอุตสาหกรรม เช่น โรงงานอุตสาหกรรมต่างๆ ได้แก่
    โรงงานแก้ว โรงงานหลอดไฟ โรงงานพ่นอบสี โรงงานเคลือบสีภาชนะบรรจุ โรงงานทอผ้า
    โรงงานย้อมผ้า โรงงานกระเบื้อง โรงงานเซรามิค โรงงานผลิตอาหาร โรงงานขนมปัง
    โรงงานถุงมือยาง โรงงานประกอบรถยนต์ โรงงานตัดเหล็ก โรงแรม ร้านอาหารจานด่วน
    และศูนย์อาหารในห้างสรรพสินค้า

  บริษัทและ UGP มีสัดส่วนการจำหน่ายก๊าซ LPG ไปยังกลุ่มลูกค้าทั้ง 3 ประเภทในปี 2551 ดังนี้

  (หน่วย : ร้อยละ)

  ----- -------------------------------------------- ----------------------
                                                     2551

  (1)   ลูกค้าที่นำก๊าซ LPG ไปใช้เป็นก๊าซหุงต้ม                52.86

  (2)   ลูกค้าที่นำก๊าซ LPG ไปใช้เป็นเชื้อเพลิงในรถยนต์         36.09

  (3)   ลูกค้าที่นำก๊าซ LPG ไปใช้ในด้านอุตสาหกรรม            11.06

        รวม                                          100.00
  ----- -------------------------------------------- ----------------------

2.  ผลิตภัณฑ์แอมโมเนีย

  บริษัทประกอบธุรกิจค้าแอมโมเนียผ่านการดำเนินการของ UGP
  โดยนำเข้าแอมโมเนียจากต่างประเทศและจำหน่ายภายใต้เครื่องหมายการค้า “ยูนิคแก๊ส”

  ปัจจุบัน UGP จำหน่ายผลิตภัณฑ์แอมโมเนีย 1 ผลิตภัณฑ์ คือ แอมโมเนียแอนไฮดรัส (Ammonia
  Anhydrous) (“แอมโมเนีย”) ซึ่งเป็นแอมโมเนียที่มีความบริสุทธิ์ร้อยละ 99.99
  และไม่มีการผลิตในประเทศ UGP
  จึงต้องนำเข้าจากต่างประเทศเพื่อนำมาจำหน่ายให้แก่โรงงานอุตสาหกรรมต่างๆ
  ที่มีความต้องการใช้แอมโมเนีย เช่น โรงงานยางพารา โรงงานผงชูรส เป็นต้น โดย UGP
  จำหน่ายแอมโมเนียในลักษณะของถังบรรจุขนาดใหญ่เพียงลักษณะเดียว

3.  ผลิตภัณฑ์ปิโตรเคมีอื่น

  บริษัทประกอบธุรกิจค้าผลิตภัณฑ์ปิโตรเคมีอื่น ได้แก่ บิวเทน โพรเพน และโพรเพลแลนท์ เป็นต้น
  ภายใต้เครื่องหมายการค้า “ยูนิคแก๊ส” ซึ่งดำเนินการโดย UGP UGP
  จัดหาผลิตภัณฑ์ปิโตรเคมีอื่นจากผู้ผลิตก๊าซ LPG และขนส่งโดยเรือบรรทุกก๊าซ LPG
  เพื่อนำมาจัดเก็บที่คลังเก็บผลิตภัณฑ์ปิโตรเคมีอื่นที่บางปะกง และจัดส่งให้ลูกค้าโดยรถบรรทุกก๊าซ
  LPG ซึ่งการขนส่งผลิตภัณฑ์ปิโตรเคมีอื่นจะดำเนินการโดย LCR และ CGT ทั้งนี้UGP
  จำหน่ายผลิตภัณฑ์ปิโตรเคมีอื่นให้แก่ลูกค้าในลักษณะของถังบรรจุขนาดใหญ่และแยกบรรจุลงในถังบรรจุในลักษณะของถังบรรจุขนาด
  48 กิโลกรัม

2)  ธุรกิจขนส่งก๊าซปิโตรเลียมเหลวและผลิตภัณฑ์ปิโตรเลียมอื่น

  บริษัทประกอบธุรกิจขนส่งน้ำมัน ก๊าซปิโตรเลียมเหลว แอมโมเนียและผลิตภัณฑ์ปิโตรเลียมเคมีอื่น
  2 ทาง คือ การขนส่งทางบก และ การขนส่งทางน้ำ โดยดำเนินการผ่านบริษัทย่อยของบริษัท
  ซึ่งได้แก่ UGP และ LCR และดำเนินการผ่านบริษัทย่อยของ UGP และ LCR ซึ่งได้แก่ LMR CGT
  UMR UTD UGI และ UGC โดยพาหนะที่ใช้ในการขนส่งรวมกัน ได้แก่ รถบรรทุกก๊าซ LPG
  จำนวน 208 คัน ความสามารถในการบรรทุกรวม 2,128 ตัน รถบรรทุกแอมโมเนียจำนวน 20
  คัน ความสามารถในการบรรทุกรวม 224 ตัน รถบรรทุกน้ำมันจำนวน 33 คัน
  ความสามารถในการบรรทุกรวม 1.06 ล้านลิตร เรือบรรทุกก๊าซ LPG จำนวน 11 ลำ
  ความสามารถในการบรรทุกรวม 10,250 ตัน เรือบรรทุกแอมโมเนียจำนวน 3 ลำ
  ความสามารถในการบรรทุกรวม 2,250 ตัน และเรือบรรทุกน้ำมันจำนวน 3 ลำ
  ความสามารถในการบรรทุกรวม 5 ล้านลิตร โดยลูกค้าที่ใช้บริการขนส่งส่วนใหญ่ ได้แก่
  บริษัทในกลุ่มบริษัท คือ บริษัทและ UGP สำหรับลูกค้านอกกลุ่มบริษัท ได้แก่ บริษัท ปตท. จำกัด
  (มหาชน) บริษัท เชฟรอน (ประเทศไทย) จำกัด เป็นต้น

3)  ธุรกิจผลิตและจำหน่ายถังก๊าซปิโตรเลียมเหลว

  บริษัท สยาม ควอลิตี้ สตีล จำกัด (“SQS”) เป็นบริษัทย่อยที่บริษัทถือหุ้นในสัดส่วนร้อยละ 99.99
  SQS ประกอบธุรกิจผลิตและจำหน่ายถังก๊าซ LPG ทั้งในลักษณะของถังก๊าซ LPG ที่ใช้ในครัวเรือน
  และถังก๊าซ LPG ที่ใช้ติดตั้งในยานพาหนะ

  ในปี 2551 SQS จำหน่ายถังก๊าซ LPG ที่ใช้ในครัวเรือนทั้งหมดให้แก่บริษัทและ UGP
  และจำหน่ายถังก๊าซ LPG ที่ใช้ติดตั้งในรถยนต์ส่วนใหญ่ให้แก่บุคคลภายนอก โดย SQS
  มีรายได้จากการจำหน่ายถังก๊าซ LPG ที่ใช้ติดตั้งในรถยนต์ส่วนใหญ่ให้แก่บุคคลภายนอกในปี 2551
  จำนวน 7.81 ล้านบาท

4)  ธุรกิจผลิตและจำหน่ายเอทานอล

  บริษัท สยาม เอทานอล เอ็กซ์ปอร์ท จำกัด (“SEEC”)
  เป็นบริษัทย่อยที่บริษัทถือหุ้นในสัดส่วนร้อยละ 70.00 SEEC
  ประกอบธุรกิจผลิตและจำหน่ายเอทานอลจากผลผลิตทางการเกษตร เช่น กากน้ำตาล
  มันสำปะหลัง เป็นต้น

  SEEC ได้เริ่มทดลองเดินสายการผลิตในเดือนพฤศจิกายน 2551
  และคาดว่าจะสามารถดำเนินการผลิตในเชิงพาณิชย์ได้ภายในเดือนเมษายน 2552

  โครงสร้างรายได้ของบริษัทและบริษัทย่อย

+-------------------+-----------+------+-----+------+----+------+----+
|                   | บริษัท      | 2549 |     | 2550 |    | 2551 |    |
|                   | ที่ดำเนินการ |      |     |      |    |      |    |
+===================+===========+======+=====+======+====+======+====+
|                   |           | มูลค่า | ร้อ  | มูลค่า | ร  | มูลค่า | ร  |
|                   |           |      | ยละ |      | ้อย |      | ้อย |
|                   |           | (ล้าน |     | (ล้าน | ละ | (ล้าน | ละ |
|                   |           | บาท) |     | บาท) |    | บาท) |    |
+-------------------+-----------+------+-----+------+----+------+----+
| รายได้จากการขาย    |           |      |     |      |    |      |    |
+-------------------+-----------+------+-----+------+----+------+----+
| ผลิตภ              | บริษัท และ  | 1    | 85  | 1    | 8  | 1    | 8  |
| ัณฑ์ก๊าซปิโตรเลียมเหลว | UGP       | 1,11 | .23 | 2,95 | 6. | 7,57 | 7. |
|                   |           | 1.88 |     | 0.48 | 69 | 9.82 | 19 |
+-------------------+-----------+------+-----+------+----+------+----+
| ผลิตภัณฑ์แอมโมเนีย    | UGP       | 1,09 | 8   | 99   | 6. | 1,41 | 7. |
|                   |           | 7.18 | .42 | 8.24 | 68 | 4.67 | 02 |
+-------------------+-----------+------+-----+------+----+------+----+
| ผลิตภัณฑ์ปิโตรเคมีอื่น   | UGP       | 29   | 2   | 34   | 2. | 40   | 2. |
|                   |           | 3.09 | .25 | 8.45 | 23 | 6.18 | 01 |
+-------------------+-----------+------+-----+------+----+------+----+
| ผลิตภัณฑ์ถังก๊าซ LPG   | SQS²      | -    | -   | -    | -  | 7.81 | 0. |
|                   |           |      |     |      |    |      | 04 |
+-------------------+-----------+------+-----+------+----+------+----+
| ผลิตภัณฑ์เอทานอล     | SEEC³     | -    | -   | -    | -  | -    | -  |
+-------------------+-----------+------+-----+------+----+------+----+
| รายได้จากการขาย    | บริษัท UGP  | 12   | 95  | 1    | 9  | 1    | 9  |
|                   | SQS และ   | ,502 | .59 | 4,29 | 5. | 9,40 | 6. |
|                   | SEEC      | .15¹ |     | 7.17 | 71 | 8.48 | 26 |
+-------------------+-----------+------+-----+------+----+------+----+
| รายได้ค่าขนส่ง       | LCR LMR   | 46   | 3   | 52   | 3. | 61   | 3. |
|                   | CGT UMR   | 8.96 | .60 | 9.99 | 55 | 3.17 | 04 |
|                   | UTD UGI   |      |     |      |    |      |    |
|                   | และ UGC   |      |     |      |    |      |    |
+-------------------+-----------+------+-----+------+----+------+----+
| รายได้ค่าบริการ      | บริษัทแ     | 2    | 0   | 5    | 0. | 3    | 0. |
|                   | ละบริษัทย่อย | 8.68 | .22 | 9.28 | 40 | 5.93 | 18 |
+-------------------+-----------+------+-----+------+----+------+----+
| รายได้อื่น           | บริษัทแ     | 3    | 0   | 5    | 0. | 10   | 0. |
|                   | ละบริษัทย่อย | 7.84 | .29 | 2.23 | 35 | 5.88 | 53 |
+-------------------+-----------+------+-----+------+----+------+----+
| รวมรายได้          | บริษัทแ     | 1    | 100 | 1    | 10 | 2    | 10 |
|                   | ละบริษัทย่อย | 3,03 | .00 | 4,93 | 0. | 0,16 | 0. |
|                   |           | 7.63 |     | 8.67 | 00 | 3.46 | 00 |
+-------------------+-----------+------+-----+------+----+------+----+

หมายเหตุ : 1 รายได้จากการขายในปี 2549 ต่ำกว่าในงบการเงินจำนวน 162.84 ล้านบาท
ตามลำดับ
ทั้งนี้เนื่องจากมีการปรับปรุงการจัดรูปแบบงบการเงินให้เป็นไปตามงบการเงินงวดสำหรับปี 2550

2.  บริษัทได้จัดตั้ง SQS เมื่อวันที่ 27 มิถุนายน 2551 และ SQS
    ได้ซื้อสินทรัพย์ที่ใช้ในการประกอบธุรกิจผลิตและจำหน่ายถังก๊าซ LPG ของบริษัท ถังเหล็กสากล
    จำกัด จากบริษัทบริหารสินทรัพย์ สุขุมวิท จำกัด เมื่อวันที่ 30 มิถุนายน 2551

3.  บริษัทได้ลงทุนใน SEEC ในสัดส่วนร้อยละ 70 ของทุนจดทะเบียนและเรียกชำระแล้วของ
    SEEC เมื่อวันที่ 7 ตุลาคม 2551 โดย SEEC เริ่มทดลองเดินเครื่องจักรในเดือนพฤศจิกายน
    2551 และคาดว่าจะสามารถดำเนินการเชิงพาณิชย์ได้ภายในไตรมาสที่ 1 ของปี 2552

ปัจจัยความเสี่ยง

1.  ความเสี่ยงในการประกอบธุรกิจ

    1.  ความเสี่ยงจากนโยบายของรัฐบาล

(1) นโยบายราคาก๊าซลอยตัว

  ปัจจุบัน ราคาจำหน่ายก๊าซ LPG มีลักษณะกึ่งลอยตัวกึ่งควบคุม คือ รัฐบาลยังคงควบคุมราคา ณ
  โรงกลั่น/ ราคา ณ โรงแยกก๊าซ/ ราคานำเข้าก๊าซ LPG และราคาขายส่งก๊าซ LPG ณ
  คลังเก็บก๊าซ LPG ของ บริษัท ปตท. จำกัด (มหาชน) (“ปตท.”) (ซึ่งเป็นผู้ผลิตก๊าซ LPG
  รายใหญ่ที่สุดของประเทศ) จำนวน 5 แห่ง คือ ลำปาง นครสวรรค์ ขอนแก่น สุราษฎร์ธานี
  และหาดใหญ่ ให้เท่ากับราคาขายส่งก๊าซ LPG หน้าโรงกลั่นและโรงแยกก๊าซ
  สำหรับราคาขายปลีกก๊าซ LPG รัฐบาลปล่อยให้ลอยตัวอย่างเสรี ยกเว้นราคาขายปลีกก๊าซ LPG
  สำหรับครัวเรือนเพื่อใช้เป็นก๊าซหุงต้ม
  ที่จัดเป็นสินค้าควบคุมและยังคงควบคุมราคาจำหน่ายสินค้าอยู่

  ในอนาคต หากรัฐบาลมีนโยบายที่จะยกเลิกการควบคุมราคาจำหน่ายก๊าซ LPG
  และลอยตัวราคาจำหน่ายก๊าซ LPG อย่างสมบูรณ์ จะทำให้ราคาจำหน่ายก๊าซ LPG
  ในประเทศไทยเปลี่ยนแปลงไปตามกลไกราคาของตลาดโลกและตลาดภายในประเทศ
  รวมทั้งสะท้อนต้นทุนการจำหน่ายก๊าซ LPG อย่างแท้จริง

  ผลกระทบจากนโยบายลอยตัวราคาจำหน่ายก๊าซ LPG อย่างสมบูรณ์จะส่งผลให้ผู้ค้าก๊าซ LPG
  ซึ่งรวมถึงบริษัทมีความเสี่ยงจากการเปลี่ยนแปลงของราคาจำหน่ายก๊าซ LPG กล่าวคือ
  บริษัทอาจมีผลประกอบการขาดทุน หรืออาจมีกำไรลดลง หากราคาขายปลีกก๊าซ LPG
  ปรับตัวลดลง ในทางตรงข้าม บริษัทอาจมีกำไรเพิ่มขึ้น หากราคาขายปลีกก๊าซ LPG ปรับตัวสูงขึ้น

  นอกจากนี้ หากราคาก๊าซ LPG เพิ่มสูงขึ้นมาก
  อาจทำให้ผู้บริโภคปรับเปลี่ยนพฤติกรรมการบริโภคไปใช้พลังงานทดแทนชนิดอื่นที่มีราคาถูกกว่า
  ซึ่งจะทำให้ปริมาณความต้องการใช้ก๊าซ LPG ลดลงและส่งผลต่อรายได้ของผู้ค้าก๊าซ LPG
  ตามมาตรา 7 ซึ่งรวมถึงบริษัทด้วย

(2) นโยบายการเปิดเสรีการจำหน่ายก๊าซ LPG ที่ใช้เป็นก๊าซหุงต้ม

  นโยบายการเปิดเสรีการจำหน่ายก๊าซ LPG
  ที่ใช้เป็นก๊าซหุงต้มอาจทำให้ผู้ประกอบการรายใหญ่ของโลกจากต่างประเทศรายใหม่หรือผู้ค้าในประเทศที่มีความพร้อมทั้งในด้านเงินทุนและเทคโนโลยีเข้ามาแข่งขันในตลาด
  ซึ่งจะส่งผลให้การแข่งขันในธุรกิจนี้มีความรุนแรงมากขึ้น
  อย่างไรก็ตามผู้ประกอบการจากต่างประเทศหรือผู้ประกอบการภายในประเทศก็อาจจะประสบปัญหาในเรื่องความไม่คุ้นเคยกับสภาวะตลาด
  รวมทั้งยังไม่มีประสบการณ์ในธุรกิจค้าก๊าซ LPG และสายสัมพันธ์กับผู้ค้าก๊าซ LPG
  ตลอดจนเครือข่ายของธุรกิจในประเทศไทยดีพอ
  ซึ่งอาจเป็นปัจจัยสำคัญที่ทำให้ประสบความสำเร็จทางการตลาดได้ยาก

(3) นโยบายการคุ้มครองผู้บริโภคและสิ่งแวดล้อม

  หากรัฐบาลบาลให้ความสำคัญในเรื่องของสิ่งแวดล้อมและการคุ้มครองผู้บริโภค
  โดยออกกฎหมายเพิ่มเติมในส่วนของการเพิ่มความปลอดภัยให้แก่ผู้ใช้ก๊าซ LPG
  รวมถึงการรณรงค์ในเรื่องของการรักษาสิ่งแวดล้อม ซึ่งอาจจะมีผลกระทบต่อต้นทุนการดำเนินงาน
  และกำไรในอนาคตของบริษัทและ UGP ซึ่งบริษัทและ UGP ในฐานะผู้ประกอบธุรกิจค้าก๊าซ LPG
  ได้ตระหนักถึงความสำคัญดังกล่าว
  จึงได้มีการพัฒนาและปรับปรุงคุณภาพของผลิตภัณฑ์ให้มีความปลอดภัยมาโดยตลอด
  โดยถังบรรจุผลิตภัณฑ์ คลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
  ของบริษัทและ UGP
  จะต้องมีมาตรฐานความปลอดภัยต่อผู้บริโภคและสิ่งแวดล้อมเป็นไปตามที่หน่วยงานราชการที่มีหน้าที่กำกับดูแลได้กำหนดไว้

(4) นโยบายส่งเริมการใช้ก๊าซธรรมชาติในรถยนต์

  จากการที่ราคาน้ำมันเพิ่มขึ้นอย่างต่อเนื่อง ทำให้ประชาชนเปลี่ยนมาใช้ก๊าซ LPG
  เป็นเชื้อเพลิงเพิ่มมากขึ้น ส่งผลให้ความต้องการใช้ก๊าซ LPG
  เพื่อเป็นเชื้อเพลิงในรถยนต์เพิ่มมากขึ้น จนอาจทำให้เกิดการขาดแคลนก๊าซ LPG
  เพื่อนำไปใช้เป็นก๊าซหุงต้ม และอาจทำให้ประเทศไทยต้องนำเข้าก๊าซ LPG จากต่างประเทศ
  รัฐบาลจึงส่งเสริมให้ประชาชนหันมาใช้ก๊าซ NGV เป็นเชื้อเพลิงในรถยนต์มากขึ้น
  เนื่องจากประเทศไทยสามารถผลิตก๊าซ NGV ได้เอง ไม่ต้องนำเข้าจากต่างประเทศ
  และการใช้ก๊าซ NGV ยังช่วยลดปัญหาด้านมลพิษในอากาศอีกด้วย

  อย่างไรก็ตาม กลุ่มบริษัทได้ศึกษาวิเคราะห์ถึงผลกระทบจากนโยบายดังกล่าวแล้ว
  พบว่าการนำก๊าซ NGV
  มาใช้เป็นเชื้อเพลิงในรถยนต์มีข้อด้อยและข้อจำกัดหลายประการเมื่อเปรียบเทียบกับการใช้ก๊าซ
  LPG เป็นเชื้อเพลิงในรถยนต์ เช่น การดัดแปลงเครื่องยนต์ให้สามารถใช้ก๊าซ NGV
  ได้จะมีต้นทุนสูงเนื่องจากต้องนำเข้าอุปกรณ์จากต่างประเทศ การติดตั้งถังก๊าซ NGV
  ในรถยนต์ทำได้ยากกว่าการติดตั้งถังก๊าซ LPG ในรถยนต์ และปัจจุบันจำนวนสถานีบริการก๊าซ
  NGV มีจำนวนน้อยกว่าจำนวนสถานีบริการก๊าซ LPG อยู่มาก

  ดังนั้น บริษัทจึงมีความเห็นว่าการนำก๊าซ NGV
  มาใช้เป็นเชื้อเพลิงในรถยนต์ยังไม่สามารถทดแทนการใช้ก๊าซ LPG
  เป็นเชื้อเพลิงในรถยนต์ได้อย่างสมบูรณ์ และปริมาณการใช้ก๊าซ LPG
  และการดำเนินธุรกิจของกลุ่มบริษัทจะไม่ได้รับผลกระทบจากนโยบายการสนับสนุนการใช้ก๊าซ NGV
  แต่อย่างไรก็ตาม เพื่อเป็นการลดความเสี่ยงจากการที่รถยนต์ที่ใช้ก๊าซ LPG
  เป็นเชื้อเพลิงเปลี่ยนไปใช้ก๊าซ NGV เป็นเชื้อเพลิงแทน
  ในเบื้องต้นบริษัทได้ปรับปรุงสถานีบริการก๊าซ LPG
  ของบริษัทที่สาขานวลจันทร์ให้สามารถให้บริการก๊าซ NGV ได้

1.  ความเสี่ยงจากการเพิ่มขึ้นของผู้ค้าก๊าซปิโตรเลียมเหลว

  ปริมาณการจำหน่ายก๊าซ LPG มีการขยายตัวร้อยละ 1.76 – 16.5 ระหว่างปี 2544 – 2551
  ซึ่งอัตราการขยายตัวดังกล่าว อาจจูงใจให้ผู้ประกอบการรายใหม่เข้ามาแข่งขันในธุรกิจค้าก๊าซ
  LPG อย่างไรก็ตาม การที่ผู้ประกอบการรายใหม่จะเข้ามาเป็นผู้ค้าน้ำมันตามมาตรา 7
  จะต้องปฏิบัติตามกฎหมายอย่างเคร่งครัดและต้องมีเงินลงทุนและเงินหมุนเวียนในธุรกิจจำนวนมาก
  เช่น ต้องมีทุนจดทะเบียน 50 ล้านบาทขึ้นไป เงินทุนหมุนเวียนขั้นต่ำ 100 ล้านบาท
  ซึ่งเงื่อนไขดังกล่าวเป็นการจำกัดโอกาสในการเข้ามาในอุตสาหกรรมนี้ของผู้ประกอบการรายใหม่

2.  ความเสี่ยงเรื่องความปลอดภัยของถังก๊าซ LPG

  หากเกิดการระเบิดของถังก๊าซ LPG บริษัทและ UGP ในฐานะผู้ประกอบการค้าก๊าซ LPG
  และเจ้าของโรงบรรจุก๊าซ LPG จะต้องเป็นผู้รับผิดชอบต่อความเสียหายที่เกิดขึ้น
  ซึ่งอาจส่งผลกระทบต่อชื่อเสียงและการดำเนินงานของบริษัทและบริษัทย่อย อย่างไรก็ตาม
  บริษัทและ UGP
  ได้ปฏิบัติตามกฎระเบียบของหน่วยราชการอย่างเคร่งครัดในการตรวจสอบสภาพการใช้งานของถังก๊าซ
  LPG ให้เป็นไปตามมาตรฐานตามที่หน่วยงานราชการกำหนดไว้ เช่น การทดสอบสภาพถังก๊าซ
  LPG ในปีที่ 5 ปีที่ 10 และทุกๆ 5 ปีภายหลังปีที่ 10 นอกจากนี้ในระยะเวลา 5 ปีที่ผ่านมา
  บริษัทและ UGP ไม่เคยประสบปัญหาเรื่องความปลอดภัยของถังก๊าซ LPG เลย
  ดังนั้นบริษัทจึงมีความเชื่อมั่นว่าบริษัทและ UGP มีความเสี่ยงเรื่องความปลอดภัยของถังก๊าซ LPG
  น้อยมาก

3.  ความเสี่ยงในการเกิดอุบัติภัยขึ้นกับคลังเก็บก๊าซ LPG โรงบรรจุก๊าซ LPG
    และสถานีบริการก๊าซ LPG ของบริษัทและ UGP

  หากเกิดอุบัติภัยขึ้นกับคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
  ของบริษัทและ UGP ก็อาจส่งผลกระทบต่อชื่อเสียงและการดำเนินงานของบริษัทและ UGP
  อย่างไรก็ตาม บริษัทและ UGP
  ได้ปฏิบัติตามกฎระเบียบข้อบังคับของหน่วยงานราชการที่ทำหน้าที่กำกับดูแลอย่างเคร่งครัด
  ทั้งในการกำหนดลักษณะและรายละเอียดของสิ่งปลูกสร้างและการขออนุญาตก่อสร้างสิ่งปลูกสร้าง
  นอกจากนี้ บริษัทและ UGP ได้ทำประกันคลังเก็บก๊าซ LPG โรงบรรจุก๊าซ LPG
  และสถานีบริการก๊าซ LPG ประเภทการประกันความเสี่ยงภัยทรัพย์สิน มีวงเงินเอาประกันรวม
  1,298.03 ล้านบาท และทำประกันภัยประเภทความเสียหายต่อบุคคลที่สาม
  วงเงินเอาประกันรวม 60.00 ล้านบาท ทั้งนี้เพื่อเป็นการลดผลกระทบที่จะมีต่อบริษัทและ UGP
  ในกรณีที่เกิดอุบัติภัยขึ้นกับคลังเก็บก๊าซ LPG โรงบรรจุก๊าซ LPG และสถานีบริการก๊าซ LPG
  ของบริษัทและ UGPให้น้อยที่สุด สำหรับโรงบรรจุก๊าซ LPG ที่บริษัทและ UGP ให้ผู้อื่นเช่าช่วงนั้น
  บริษัทและ UGP ได้ระบุไว้ในสัญญาเช่าช่วงอย่างชัดเจนว่า
  ผู้เช่าช่วงจะเป็นผู้รับผิดชอบความเสียหายต่อทรัพย์สินของกลุ่มบริษัทให้เช่า
  ทรัพย์สินและความเสียหายของบุคคลที่สาม
  ตลอดจนความเสียหายจากมลภาวะต่อสภาพแวดล้อมอันเกิดจากการปฏิบัติงานของผู้เช่าช่วง

4.  ความเสี่ยงในการขนส่งก๊าซปิโตรเลียมเหลว

  หากเกิดอุบัติเหตุระหว่างการขนส่งน้ำมัน ก๊าซ LPG แอมโมเนียและผลิตภัณฑ์ปิโตรเคมีอื่น
  บริษัทย่อยของบริษัทที่ประกอบธุรกิจขนส่งก๊าซ LPG และผลิตภัณฑ์ปิโตรเลียมอื่น
  ก็จะได้รับผลกระทบจากความเสียหายที่เกิดขึ้น
  และอาจส่งผลกระทบต่อชื่อเสียงและการดำเนินงานของบริษัท อย่างไรก็ตาม
  บริษัทย่อยดังกล่าวของบริษัทได้ปฏิบัติตามกฎระเบียบของหน่วยงานราชการที่ทำหน้าที่ควบคุมอย่างเคร่งครัดและเพื่อความปลอดภัยต่อชีวิตและทรัพย์สิน
  ทั้งการขออนุญาตในการประกอบธุรกิจขนส่งก๊าซ LPG และผลิตภัณฑ์ปิโตรเลียมอื่น
  การขออนุญาตและตรวจสอบพาหนะที่ใช้ในการขนส่งให้เป็นไปตามมาตรฐานที่หน่วยงานราชการกำหนด
  รวมทั้งการฝึกอบรมและการได้รับใบอนุญาตของพนักงาน นอกจากนี้
  บริษัทย่อยยังได้ทำประกันภัยเรือบรรทุกน้ำมัน เรือบรรทุกก๊าซ LPG
  และเรือบรรทุกแอมโมเนียของบริษัทย่อยรวม 17 ลำ รวมเป็นวงเงินเอาประกัน 355.50
  ล้านบาท (เรือทั้ง 17 ลำมีมูลค่าตามบัญชี ณ วันที่ 31 ธันวาคม 2551 เท่ากับ 352.14
  ล้านบาท) และทำประกันภัยรถบรรทุกน้ำมัน รถบรรทุกก๊าซ LPG
  และรถบรรทุกแอมโมเนียของบริษัทย่อยทั้ง 361 คันแล้ว
  ซึ่งการประกันภัยดังกล่าวได้ครอบคลุมถึงความเสียหายที่เกิดขึ้นกับบุคคลที่สามด้วย
  ทั้งนี้เพื่อเป็นการลดผลกระทบที่จะมีต่อกลุ่มบริษัท
  ในกรณีที่เกิดอุบัติเหตุหรือเหตุการณ์ที่ไม่คาดคิดขึ้นดังกล่าวให้น้อยที่สุด

5.  ความเสี่ยงจากการที่สัญญาเช่าที่ดินที่คลังเก็บก๊าซ LPG ที่สาธุประดิษฐ์ไม่ได้รับการต่อสัญญา

  คลังเก็บก๊าซ LPG
  ที่สาธุประดิษฐ์ซึ่งเป็นจุดได้เปรียบในการเป็นศูนย์กลางในการกระจายผลิตภัณฑ์ของบริษัทให้แก่ลูกค้าภายในกรุงเทพ
  ตั้งอยู่บนที่ดินเช่า โดยสัญญาเช่าฉบับปัจจุบันมีอายุ 3 ปี ซึ่งจะสิ้นสุดลงในวันที่ 31 ธันวาคม 2553

  ดังนั้นในปี 2551 บริษัทจึงได้ซื้อที่ดินขนาด 89-3-40 ไร่ ที่อำเภอพระประแดง
  จังหวัดสมุทรปราการ เพื่อใช้ก่อสร้างท่าเรือและคลังเก็บก๊าซ LPG แห่งใหม่
  เพื่อลดความเสี่ยงที่บริษัทอาจจะไม่ได้ต่อสัญญาเช่าที่ดินที่สาธุประดิษฐ์

2.  ความเสี่ยงด้านการบริหารจัดการ

    1.  ความเสี่ยงจากกรณีที่มีกลุ่มผู้ถือหุ้นกลุ่มใดกลุ่มหนึ่งมากกว่าร้อยละ 75

  ณ วันที่ 6 ตุลาคม 2551 กลุ่มวีรบวรพงศ์จะมีสัดส่วนการถือหุ้นในบริษัทในสัดส่วนร้อยละ 66.76
  ของทุนจดทะเบียนและเรียกชำระแล้ว
  ซึ่งทำให้กลุ่มวีรบวรพงศ์มีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับความเห็นชอบจากที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียงส่วน 3 ใน 4
  ของที่ประชุมผู้ถือหุ้น
  ดังนั้นผู้ถือหุ้นรายอื่นของบริษัทจึงมีความเสี่ยงจากการที่ไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา

  อย่างไรก็ตามบริษัทได้แต่งตั้งกรรมการที่ไม่ได้เป็นผู้บริหารจำนวน 4 ท่าน
  โดยเป็นกรรมการอิสระ/กรรมการตรวจสอบจำนวน 3 ท่าน และกรรมการที่ไม่ได้เป็นผู้บริหารอีก
  1 ท่าน จากจำนวนกรรมการบริษัททั้งหมด 8 ท่าน หรือคิดเป็นร้อยละ 50
  เพื่อทำหน้าที่ถ่วงดุลอำนาจในการบริหาร กลั่นกรองวาระที่จะเสนอให้ที่ประชุมผู้ถือหุ้นพิจารณา
  รวมทั้งตรวจสอบการทำงานของกรรมการและผู้บริหารที่เป็นตัวแทนของผู้ถือหุ้นรายใหญ่ด้วย

2.  ความเสี่ยงจากการได้รับผลกระทบจากการดำเนินงานและฐานะทางการเงินของบริษัทย่อย

  ผลการดำเนินงานของกลุ่มบริษัท นอกจากจะขึ้นอยู่กับผลการดำเนินงานของบริษัทแล้ว
  ยังขึ้นอยู่กับผลการดำเนินงานของบริษัทย่อยด้วย
  ซึ่งหากบริษัทย่อยประสบปัญหาในการดำเนินงานก็จะส่งผลกระทบต่อผลการดำเนินงานของบริษัทในงบการเงินรวม
  โดยรายได้ของ UGP ซึ่งเป็นบริษัทย่อยที่ประกอบธุรกิจค้าก๊าซ LPG แอมโมเนีย
  และผลิตภัณฑ์ปิโตรเคมีอื่นคิดเป็นสัดส่วนต่อรายได้รวมของบริษัทตามงบการเงินรวมในปี 2551
  เท่ากับร้อยละ 45.18 และกำไรสุทธิของ UGP
  คิดเป็นสัดส่วนต่อกำไรสุทธิของบริษัทตามงบการเงินรวมในปี 2551 เท่ากับร้อยละ 32.61

  อย่างไรก็ตาม เมื่อพิจารณาผลการดำเนินงานของบริษัทย่อยและบริษัทในเครือทั้งหมดในปี 2551
  จะพบว่า ส่วนใหญ่บริษัทดังกล่าวมีผลการดำเนินงานที่ดีและมีกำไร ยกเว้น UMR และ SEEC โดย
  SEEC ยังไม่ได้เริ่มการดำเนินธุรกิจในปี 2551
  และคาดว่าจะเริ่มดำเนินธุรกิจได้ในเดือนเมษายน 2552

  นอกจากนี้
  กลุ่มบริษัทยังได้กำหนดมาตรการในการกำหนดนโยบายการดำเนินงานของบริษัทย่อยและบริษัทในเครือ
  นโยบายการควบคุมและตรวจสอบการดำเนินงานของบริษัทย่อยและบริษัทในเครือ
  รวมทั้งการส่งตัวแทนของบริษัทเข้าไปเป็นกรรมการในบริษัทย่อยและบริษัทในเครือเพื่อกำหนดนโยบายและรักษาผลประโยชน์ของกลุ่มบริษัท
  และบริษัทได้แต่งตั้งกรรมการอิสระของ UGP จำนวน 3
  ท่านเพื่อดำรงตำแหน่งกรรมการตรวจสอบใน UGP
  โดยกรรมการอิสระและกรรมการตรวจสอบของ UGP
  เป็นกรรมการอิสระและกรรมการตรวจสอบชุดเดียวกันกับของบริษัท
  ทั้งนี้เพื่อให้กลุ่มบริษัทมีการดำเนินงานไปในทิศทางเดียวกัน
  ซึ่งจะส่งผลไปสู่การบริหารจัดการต้นทุนให้มีประสิทธิภาพสูงสุด
  และการดำเนินงานให้มีประสิทธิภาพสูงสุด

รายการระหว่างกัน

บริษัทและบริษัทย่อยมีรายการระหว่างกันที่สำคัญที่เกิดขึ้นกับบุคคลที่อาจมีความขัดแย้งทางผลประโยชน์ในระยะเวลาที่ผ่านมา
โดยเป็นรายการระหว่างกันที่เป็นการค้าปกติ ได้แก่ การซื้อถังก๊าซ LPG และซ่อมถังก๊าซ LPG
จากบริษัทที่เกี่ยวข้อง การขายก๊าซ LPG ให้แก่บริษัทที่เกี่ยวข้อง และ
การใช้บริการสาธารณูปโภคต่างๆ
ตลอดจนการใช้บริการจัดเตรียมอาหารและบริการอื่นๆของบริษัทที่เกี่ยวข้อง เป็นต้น

สำหรับรายการระหว่างกันที่ไม่ใช่การค้าปกติของบริษัทและกลุ่มบริษัทย่อยได้แก่
การกู้ยืมเงินจากบริษัทที่เกี่ยวข้องและการให้บริษัทที่เกี่ยวข้องกู้ยืมซึ่งบริษัทได้คืนเงินกู้และได้รับเงินกู้คืนทั้งจำนวนแล้ว
การเช่าพื้นที่สำนักงานและการวางเงินประกันการเช่า
จากบริษัทที่เกี่ยวข้องเพื่อใช้เป็นสำนักงานของกลุ่มบริษัท
(รายละเอียดของรายการระหว่างกันอยู่ในส่วนที่ 2 ข้อ 11.1
สรุปรายละเอียดรายการระหว่างกัน)

สำหรับรายการซื้อและซ่อมถังก๊าซ LPG จาก UMD นั้น บริษัทไม่มีรายการระหว่างกันกับ UMD
อีกต่อไปเนื่องจากเมื่อวันที่ 27 มิถุนายน 2551 บริษัทได้จัดตั้ง บริษัท สยามควอลิตี้ สตีล จำกัด
เพื่อซื้ออาคารโรงงานและที่ดินจาก บริษัทบริหารสินทรัพย์สุขุมวิท
และรับโอนเครื่องจักรที่เกี่ยวเนื่องกับการผลิตถังก๊าซ LPG เครื่องใช้สำนักงาน
เครื่องตกแต่งและยานพาหนะ โดยไม่คิดมูลค่าจาก UMD จึงทำให้บริษัทไม่มีการทำรายการกับ UMD
อีกต่อไป

สรุปฐานะการเงินและผลการดำเนินงานของบริษัท

ผลการดำเนินงานตั้งแต่ปี 2549- 2551

รายได้ของบริษัทและบริษัทย่อยแบ่งออกได้เป็น 3 ธุรกิจ ได้แก่ (1) ธุรกิจการจำหน่ายก๊าซ LPG
แอมโมเนีย และผลิตภัณฑ์ปิโตรเคมีอื่น (2) ธุรกิจขนส่ง และ (3) ธุรกิจจำหน่ายถังก๊าซ LPG
ติดรถยนต์

รายได้จากการขายก๊าซ LPG ของบริษัทและUGP ในช่วงปี 2549-2551 เติบโตอย่างต่อเนื่องจาก
11,111.88 ล้านบาทในปี 2549 เป็น 12,950.48 ล้านบาท ในปี 2550 และเท่ากับ
17,579.82 ล้านบาท ในปี 2551 ทั้งนี้การเพิ่มขึ้นของยอดขายก๊าซ LPG อย่างต่อเนื่อง
มีสาเหตุมาจากความต้องการใช้ก๊าซ LPG เพื่อนำไปใช้งานในครัวเรือน เพื่อนำไปใช้เป็นเชื้อเพลิง
และเพื่อใช้งานด้านอุตสาหกรรม มีปริมาณเพิ่มสูงขึ้นมาโดยตลอดตั้งแต่ปี 2549 ประกอบกับบริษัทและ
UGP ได้ทยอยปรับราคาขายสำหรับลูกค้าบางรายที่ต่ำกว่ามาตรฐานให้ใกล้เคียงกับมาตรฐานยิ่งขึ้น
จึงส่งผลให้รายได้จากการค้าก๊าซ LPG เพิ่มสูงขึ้นมาโดยตลอด

รายได้จากการขายแอมโมเนียมาจากผลการดำเนินงานของ UGP เท่ากับ 1,097.18 ล้านบาท
ในปี 2549 ลดลงเหลือ 998.24 ล้านบาท ในปี 2550
เนื่องจากค่าเงินบาทแข็งค่าขึ้นมีผลกระทบทำให้ความสามารถในการแข่งขันด้านราคาของลูกค้ากลุ่มยางพาราที่ส่งออกยางพาราไปต่างประเทศลดลง
จึงส่งผลต่อเนื่องทำให้ยอดจำหน่ายแอมโมเนียของ UGP ลดลงไปในทิศทางเดียวกัน ต่อมาในปี
2551 รายได้จากการขายแอมโมเนียเพิ่มสูงขึ้นเป็น 1,414.67 ล้านบาท
เนื่องจากปริมาณจำหน่ายเพิ่มสูงขึ้นประกอบกับมีการปรับขึ้นราคาขายตามต้นทุนที่เพิ่มสูงขึ้น

รายได้จากการขายผลิตภัณฑ์ปิโตรเคมีอื่นเท่ากับ 293.09 ล้านบาท ในปี 2549 เท่ากับ 348.45
ล้านบาทในปี 2550 และเท่ากับ 406.18 ล้านบาท ในปี 2551

รายได้ค่าขนส่งแบ่งออกเป็นการขนส่งทางรถยนต์และทางเรือ มีแนวโน้มเพิ่มสูงขึ้นจาก 468.96
ล้านบาท ในปี 2549 เป็น 529.98 ล้านบาท ในปี 2550 และ 613.17 ล้านบาท ในปี 2551
ตามปริมาณการจำหน่ายก๊าซ LPG ของลูกค้าโดยรวมเพิ่มสูงขึ้น
ส่งผลทำให้ลูกค้าใช้บริการขนส่งโดยรวมเพิ่มสูงขึ้น สำหรับรายได้ค่าบริการและรายได้อื่น
ถือเป็นส่วนน้อยเมื่อเทียบกับรายได้หลัก

ต้นทุนขายจากธุรกิจขายก๊าซ LPG และแอมโมเนีย
มีแนวโน้มเพิ่มสูงขึ้นมาโดยตลอดตามปริมาณยอดขายที่เพิ่มสูงขึ้น จาก 11,486.48 ล้านบาท ในปี
2549 เป็น 12,940.54 ล้านบาท ในปี 2550 และเท่ากับ 17,329.18 ล้านบาท ในปี 2551
นอกจากนี้ยังมีสาเหตุมาจากต้นทุนขายก๊าซ LPG ต่อกิโลกรัมมีแนวโน้มเพิ่มขึ้นจากกิโลกรัมละ 13.17
บาท เพิ่มขึ้นเป็น 13.20 บาท และ 14.20 บาท ในปี 2549-2551 ตามลำดับ

ต้นทุนขายผลิตภัณฑ์ปิโตรเคมีอื่นเท่ากับ 231.68 ล้านบาทในปี 2549 เท่ากับ 268.83 ล้านบาท
ในปี 2550 และ 315.82 ล้านบาท ในปี 2551

ต้นทุนจากธุรกิจขนส่งเท่ากับ 352.40 ล้านบาท ในปี 2549 เท่ากับ 352.46 ล้านบาท ในปี 2550
และ 410.08 ล้านบาท ในปี 2551
ซึ่งปรับเพิ่มขึ้นตามปริมาณการขนส่งที่เพิ่มขึ้นและการเพิ่มขึ้นของราคาน้ำมันในตลาดและค่าเสื่อมราคาและค่าอู่ซ่อมเรือแห้งของยานพาหนะที่ซื้อเพิ่มขึ้น

ค่าใช้จ่ายในการขายและบริหารมีแนวโน้มเพิ่มสูงขึ้นจาก 428.25 ล้านบาท ในปี 2549 เท่ากับ
468.68 ล้านบาท ในปี 2550 และเท่ากับ 493.41 ล้านบาท ในปี 2551
อย่างไรก็ตามหากพิจารณาสัดส่วนค่าใช้จ่ายในการขายและบริหารของบริษัทและบริษัทย่อยต่อรายได้รวมพบว่ามีสัดส่วนลดลงต่อเนื่องจากร้อยละ
3.28 ร้อยละ 3.17 และร้อยละ 2.45 ในปี 2549-2551 ตามลำดับ
ทั้งนี้เนื่องจากค่าใช้จ่ายส่วนใหญ่เป็นค่าใช้จ่ายคงที่
ซึ่งเมื่อยอดการจำหน่ายเพิ่มสูงขึ้นจะทำให้ค่าใช้จ่ายคงที่ต่อหน่วยลดลงนั่นเอง

กำไรสุทธิมีแนวโน้มเพิ่มสูงขึ้นมาโดยตลอดจาก 243.96 ล้านบาท ในปี 2549 เท่ากับ 442.42
ล้านบาท ในปี 2550 และเท่ากับ 1,092.53 ล้านบาท ในปี 2551 ทั้งนี้เนื่องจากในปี 2549
การแข่งขันด้านราคาได้ชะลอตัวลง
บริษัทและบริษัทย่อยจึงเริ่มทยอยปรับขึ้นราคาขายสำหรับลูกค้าที่ขายในราคาต่ำกว่าทั่วไป
ประกอบกับบริษัทและบริษัทย่อยสามารถจำหน่ายก๊าซ LPG
ได้เพิ่มสูงขึ้นเนื่องจากความต้องการใช้ก๊าซ LPG
ที่เพิ่มสูงขึ้นเพื่อทดแทนน้ำมันเชื้อเพลิงที่ราคามีการปรับตัวสูงขึ้นอย่างมากในช่วง 1-2 ปี ที่ผ่านมา
นอกจากนี้ได้มีการปรับปรุงการบริหารต้นทุนให้มีประสิทธิภาพยิ่งขึ้น

กำไร (ขาดทุน) สุทธิก่อนรายการพิเศษต่อรายได้รวมเท่ากับร้อยละ 1.87 ร้อยละ 3.33
และร้อยละ 5.42 ในปี 2549- 2551 ซึ่งพบว่ามีแนวโน้มเพิ่มขึ้นเนื่องจากตั้งแต่ปี 2549
บริษัทและบริษัทย่อยได้มีการปรับขึ้นราคาก๊าซ LPG และอื่นๆ รวมถึงบริหารต้นทุนได้ดีขึ้น
สำหรับกำไร(ขาดทุน)สุทธิต่อรายได้รวม ในปี 2549- 2551
มีจำนวนเท่ากับกำไรสุทธิก่อนรายการพิเศษต่อรายได้รวมยกเว้นปี 2550
ที่มีขาดทุนจากการตีราคาที่ดินจำนวน 54.44 ล้านบาท มีผลทำให้กำไรสุทธิต่อรายได้รวมในปี 2550
ลดลงเหลือร้อยละ 2.96

ฐานะทางการเงิน ณ วันที่ 31 ธันวาคม 2549- 2551

สินทรัพย์รวมของบริษัทและบริษัทย่อยมีแนวโน้มเพิ่มขึ้นในช่วง 3 ปีที่ผ่านมา เท่ากับ 5,609.14
ล้านบาท ณ วันที่ 31 ธันวาคม 2549 เท่ากับ 5,790.95 ล้านบาท ณ วันที่ 31 ธันวาคม 2550
และเท่ากับ 8,003.49 ล้านบาท ณ วันที่ 31 ธันวาคม 2551
ทั้งนี้สินทรัพย์รวมส่วนใหญ่ประกอบด้วยสินทรัพย์ไม่หมุนเวียนอยู่ระหว่างร้อยละ 68-72
ของสินทรัพย์ทั้งหมด
เนื่องจากธุรกิจค้าก๊าซปิโตรเลียมเหลวและธุรกิจขนส่งเป็นธุรกิจที่ต้องใช้เงินลงทุนสูง
เพื่อลงทุนในคลังเก็บก๊าซ LPG โรงบรรจุก๊าซ LPG สถานีบริการก๊าซ LPG รวมถึงยานพาหนะ
เป็นต้น และส่วนที่เหลือประมาณร้อยละ 28-32 ของสินทรัพย์ทั้งหมด เป็นสินทรัพย์หมุนเวียน
ซึ่งส่วนใหญ่เป็นลูกหนี้การค้า

หนี้สินรวมของบริษัทและบริษัทย่อยเท่ากับ 5,072.37 ล้านบาท ณ วันที่ 31 ธันวาคม 2549 เหลือ
4,800.16 ล้านบาท ในปี 2550 และ 3,797.48 ล้านบาท ณ วันที่ 31 ธันวาคม 2551
โดยหนี้สินส่วนใหญ่ได้แก่ เงินมัดจำถังก๊าซ LPG อยู่ระหว่างร้อยละ 39-57 ของหนี้สินรวม
ซึ่งมีแนวโน้มเพิ่มสูงขึ้นทุกปีจากการที่มีการนำถังก๊าซ LPG
ใหม่ออกใช้หมุนเวียนในขณะที่มีลูกค้านำถังก๊าซ LPG มาคืนเพื่อขอเงินมัดจำคืนมีน้อยมาก
โดยเงินมัดจำถังดังกล่าวเพิ่มสูงขึ้นจาก 1,999.80 ล้านบาท เป็น 2,054.91 ล้านบาท
และเท่ากับ 2,150.54 ล้านบาท ณ วันสิ้นปีของปี 2549-2551 ตามลำดับ
รองลงมาได้แก่เงินกู้ยืมระยะยาวจากสถาบันการเงินและบริษัทที่เกี่ยวข้องอยู่ระหว่างร้อยละ 2-34
ของหนี้สินรวม ซึ่งบริษัทกู้ยืมมาเพื่อลงทุนใน UGP ในปี 2547 ลงทุนใน LCR
และซื้อทรัพย์สินดำเนินงานหลักจาก SGI ในปี 2548 อย่างไรก็ตามในปี 2549 และ 2550
บริษัทและบริษัทย่อยไม่ได้มีการกู้ยืมเงินจากสถาบันการเงินหรือบริษัทที่เกี่ยวข้องเพิ่มเติมอย่างมีนัยสำคัญ
ประกอบกับได้ทยอยชำระหนี้คืนได้ตามเงื่อนไข
จึงมีผลทำให้หนี้สินที่เกิดจากเงินกู้ยืมระยะยาวจากสถาบันการเงินและบริษัทที่เกี่ยวข้องลดลงจาก
1,921.74 ล้านบาท ณ วันที่ 31 ธันวาคม 2549 เหลือ 1,523.66 ล้านบาท ณ วันที่ 31
ธันวาคม 2550 และในปี 2551
บริษัทได้นำเงินจากการเสนอขายหุ้นให้แก่ประชาชนทั่วไปมาชำระคืนหนี้สถาบันการเงินจนทำให้เงินกู้ระยะยาวคงเหลือเพียง
175.34 ล้านบาท ณ วันที่ 31 ธันวาคม 2551

นอกจากเงินมัดจำถังก๊าซ LPG และเงินกู้ยืมระยะยาวแล้ว หนี้สินหลักๆ
ของบริษัทและบริษัทย่อยได้แก่ เจ้าหนี้การค้าอยู่ระหว่างร้อยละ 16-26 ณ วันสิ้นปี 2549- 2551
ซึ่งเพิ่มสูงขึ้นตามปริมาณการขายก๊าซ LPG และผลิตภัณฑ์ปิโตรเคมีที่เพิ่มสูงขึ้น
นอกจากนี้บริษัทและบริษัทย่อยยังมีหนี้สินอื่น อาทิเช่น หนี้สินหมุนเวียนอื่น หนี้สินไม่หมุนเวียนอื่น
ซึ่งถือเป็นส่วนน้อยเมื่อเทียบกับหนี้สินรวม

ส่วนของผู้ถือหุ้น ณ วันที่ 31 ธันวาคม 2549 เท่ากับ 536.77 ล้านบาท เพิ่มขึ้นเป็น 990.79
ล้านบาท ณ วันที่ 31 ธันวาคม 2550 เนื่องจากในปี 2550
มีกำไรสุทธิทำให้กำไรสะสมเพิ่มขึ้นจำนวน 442.42 ล้านบาท และในปี 2550
บริษัทประเมินราคาที่ดินใหม่และมีส่วนเกินทุนจากการตีราคาที่ดินเพิ่มอีกจำนวน 11.60 ล้านบาท

สำหรับส่วนของผู้ถือหุ้น ณ วันที่ 31 ธันวาคม 2551 เพิ่มขึ้นเป็น 4,206.01 ล้านบาท หรือเพิ่มขึ้น
3,215.22 ล้านบาท ทั้งนี้เนื่องจากเมื่อวันที่ 14 พฤษภาคม 2551
คณะกรรมการกำกับหลักทรัพย์และตลาดหลักทรัพย์อนุมัติให้บริษัทเสนอขายหุ้นที่ออกใหม่ต่อประชาชนจำนวน
280 ล้านหุ้น มูลค่าที่ตราไว้หุ้นละ 1.00 บาท ในราคาหุ้นละ 8.00 บาท รวมเป็นจำนวนเงิน
2,240 ล้านบาท ซึ่งบริษัทได้รับชำระค่าหุ้นครบถ้วนแล้วเมื่อวันที่ 22 พฤษภาคม 2551
โดยบันทึกเป็นทุนจดทะเบียนชำระแล้ว 280 ล้านบาท
และส่วนเกินมูลค่าหุ้นสามัญภายหลังจากหักค่าธรรมเนียมและค่าใช้จ่ายในการจำหน่ายหลักทรัพย์จำนวน
1,874.48 ล้านบาท นอกจากนี้ปี 2551
กำไรสะสมของบริษัทและบริษัทย่อยเพิ่มสูงขึ้นเนื่องจากมีกำไรสุทธิจำนวน 1,092.53 ล้านบาท
และมีส่วนของผู้ถือหุ้นส่วนน้อย 108.07 ล้านบาท ส่งผลทำให้ส่วนของผู้ถือหุ้นเพิ่มขึ้นเป็น 4,348.51
ล้านบาท แต่เนื่องจากในระหว่างปี 2551 มีการจ่ายเงินปันผลออกไปจำนวน 142.50 ล้านบาท
คงเหลือส่วนของผู้ถือหุ้น ณ วันที่ 31 ธันวาคม 2551 เท่ากับ 4,206.01 ล้านบาท